અને બંને પ્રકારે અવળી અગર સવળી ઘંટી સંસારચક્રની ફર્યા જ કરે છે, અને તેમાં જીવમાત્ર પિલાયા જ કરે છે, મોક્ષ મળતો નથી. કારણ કે નવાં નવાં ક્રિયમાણ કર્મ તે સતત કરતો જ રહે છે. તેમાંથી જે તાત્કાલિક ફળ આપતાં નથી, તેવાં કર્મો સંચિત કર્મોમાં જમા થતાં જાય છે; જેનાં અનેક હિમાલય ભરાય તેટલાં જબરદસ્ત ઢગલા થયેલા છે. તેમાંથી પ્રારબ્ધ બનતાં જાય, તેટલાં જ ફળ પ્રારબ્ધ ભોગવવાને અનુરૂપ શરીર જીવ ધારણ કરતો રહે, અને તે જીવનકાળ દરમ્યાન પાછા બીજા અનેક જન્મો લેવા પડે તેટલાં નવાં ક્રિયમાણ કર્મો પણ ઊભાં કરતો જાય. આ રીતે આ સંસારચક્રનું વિષચક્ર અનાદિકાળથી ચાલતું આવે છે. તે અનંતકાળ સુધી ચાલતું જ રહેવાનું. મહર્ષિ પતંજલિ કહે છે કે -